**Τι είδα το καλοκαίρι**

Όπως κάθε καλοκαίρι πήγα και φέτος στις Σπέτσες. Υπήρχε σαφής διαφορά κίνησης, που δεν χρειαζόταν λεπτομερή στατιστική για να μετρηθεί. Λιγότερος κόσμος στο χωριό, στα μαγαζιά, στις παραλίες.

Οι Σπέτσες (λόγω έλλειψης κοντινού αεροδρομίου), είναι ένα νησί που παραθερίζουν κυρίως Έλληνες, και προφανώς όλο και περισσότεροι Έλληνες δεν έχουν χρήματα για παραθερισμό. Όμως τα σημάδια δεν ήταν μόνο αυτά: για πρώτη φορά εδώ και πάνω από μισό αιώνα, και τα δύο θερινά σινεμά δεν άνοιξαν. Ένα από τα σουπερμάρκετ και τρία καφέ-εστιατόρια έβαλαν λουκέτο, χωρίς να ανοίξουν άλλα στη θέση τους.

Όλοι οι μαγαζάτορες ήταν απελπισμένοι, γιατί “δεν τα βγάζουν πέρα” με τον συνδυασμό φορολογικής πειρατείας και αυξημένων εισφορών. Αυτή είναι η μικρογραφία της Ελληνικής οικονομίας σε ένα γενικά πλούσιο ιστορικό νησί, μόλις 190 χιλιόμετρα από την Αθήνα, που παλαιότερα αποτελούσε αγαπημένο προορισμό Ελλήνων.

Αλλά και τα μηνύματα για τον τουρισμό δεν είναι τόσο καλά όσο αναμενόταν αρχικά. Τον Ιανουάριο-Μάιο υπήρξε μείωση των αφίξεων 1,3% και των εισπράξεων 6,2%, ενώ και τον Ιούνιο-Ιούλιο, λόγω των απρόβλεπτων γεγονότων, τρομοκρατικά χτυπήματα, Brexit, και πραξικόπημα με τα επακόλουθά του στην Τουρκία, οι αφίξεις και τα έσοδα μπορεί να είναι μικρότερα από αυτά που είχαν υπολογισθεί αρχικά.

Εδώ έγκειται και το βαθύτερο πρόβλημα, όταν μία χώρα εξαρτάται σε μεγάλο βαθμό από έναν τομέα, είτε τουρισμό, είτε πετρέλαιο-αέριο. Είναι ευάλωτη σε διεθνείς εξελίξεις και τυχαία γεγονότα, που δεν μπορεί να ελέγξει.

Ο καθηγητής κ. Λαργκόβας (Παν. Πελοποννήσου, πρώην συνάδελφος στο Παν. Θεσσαλίας) επικεφαλής του Γραφείου Προϋπολογισμού της Βουλής και οι συνεργάτες του, στην τριμηνιαία έκθεσή τους για το δεύτερο τρίμηνο του 2016 ( δημοσιεύθηκε τον Ιούλιο) επισημαίνουν πως υπάρχουν κίνδυνοι για την οικονομία που απορρέουν από το λάθος μείγμα οικονομικής πολιτικής με την υπερβολική αύξηση των φόρων και όχι ικανοποιητική μείωση των δαπανών, που μπορούν να οδηγήσουν στην μη ανάκαμψη της οικονομίας και στην παγίδευσή της σε μία κατάσταση στασιμότητας.

Επισημαίνει και άλλα θέματα που δημιούργησαν αβεβαιότητα, όπως την αλλαγή του εκλογικού νόμου. Ουσιαστικά επιβεβαιώνει, με κομψό τρόπο, όσα έχω και εγώ επισημαίνει πολλές φορές.

Φαίνεται πως ο κ. Τσίπρας γύρισε από την Κίνα εντυπωσιασμένος από το κινεζικό μοντέλο, αφήνοντας τον Μάο για τον Ντιέγκ Χιάο Πίνγκ, την αγορά, τις επενδύσεις, κλπ.

Ο κ. Τσίπρας είναι έξυπνος, προσαρμοστικός και αδίστακτος, ιδιότητες που εκτιμούσε ο Μακιαβέλλι. Αν λοιπόν πράγματι κατάλαβε πως όσα υποστήριζε μέχρι τώρα ήταν αυταπάτες, δεν έχει παρά να προχωρήσει προς το κινεζικό (που βέβαια πρώτα είναι αμερικανικό και ευρωπαϊκό) μοντέλο.

Για να προσελκύσει ξένες άμεσες επενδύσεις, που είναι ο μόνος δρόμος για την ανάπτυξη, χρειάζεται να μειώσει δραστικά τους συντελεστές φορολογίας, σε ανταγωνιστικά επίπεδα με τους ανταγωνιστές (Κύπρος, Ιρλανδία, Βουλγαρία, Ρουμανία αλλά και Κάτω Χώρες, Λουξεμβούργο κλπ.), να εξαλείψει την γραφειοκρατία και να αντικαταστήσει τους υπουργούς με τα σκουριασμένα μυαλά που δεν έχουν αντιληφθεί πως λειτουργεί ο κόσμος.

Αν θέλει να προχωρήσει την κινεζική αναλογία περισσότερο, θα μπορούσε να κατηγορήσει τους κ. Σπίρτζη, Δρίτσα, Αλεξιάδη και Φίλη ως την “ελληνική συμμορία των 4” που εμποδίζουν την ανάκαμψη. Ο Ντενγκ για να εκκαθαρίσει το κόμμα μετά τον θάνατο του Μάο, είχε ονομάσει την χήρα του Μάο και τρία άλλα ηγετικά στελέχη, στενούς συνεργάτες του Μάο, “συμμορία των 4”, κατηγορώντας τους για το άλμα προς τα εμπρός, την *Πολιτιστική Επανάσταση* κλπ., που μεταξύ άλλων στοίχησαν την ζωή από 10 μέχρι 30 εκατομμυρίων Κινέζων χωρικών, κατατάσσοντας έτσι τον Μάο στην τριάδα των μαζικών δολοφόνων μαζί με τον Στάλιν και τον Χίτλερ.

Θα μπορούσε δε να προσφέρει ως αποδιοπομπαίο τράγο και τον κ. Βαρουφάκη, ως αρχι-υπονομευτή της Ελληνικής οικονομίας με την βοήθεια και του ξένου δακτύλου κ. Τζαίημς Γκόλμπραιθ. Αν τα έκανε, θα έστελνε ένα ηχηρό μήνυμα, ότι έμαθε από τα λάθη του, και πραγματικά επιδιώκει αλλαγή πολιτικής.